Document ID: 32003D0166

Komisjoni otsus,
10. märts 2003,
paratioon-metüüli nõukogu direktiivi 91/414/EMÜ I lisasse kandmata jätmise ja kõnealust toimeainet sisaldavate taimekaitsevahendite lubade kehtetuks tunnistamise kohta
(teatavaks tehtud numbri K(2003) 724 all)
(EMPs kohaldatav tekst)
(2003/166/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, [1] viimati muudetud komisjoni direktiiviga 2003/5/EÜ, [2] eriti selle artikli 8 lõike 2 neljandat lõiget,
võttes arvesse komisjoni 11. detsembri 1992. aasta määrust (EMÜ) nr 3600/92, millega nähakse ette taimekaitsevahendite turuleviimist käsitleva nõukogu direktiivi 91/414/EMÜ artikli 8 lõikes 2 osutatud tööprogrammi esimese etapi üksikasjalikud rakenduseeskirjad, [3] viimati muudetud määrusega (EÜ) nr 2266/2000, [4] eriti selle artikli 7 lõike 3 A punkti b,
ning arvestades järgmist:
(1) Direktiivi 91/414/EMÜ artikli 8 lõikega 2 nähakse ette, et komisjon viib läbi tööprogrammi nendes taimekaitsevahendites kasutatavate toimeainete kontrollimiseks, mis olid turul juba 25. juulil 1993. Üksikasjalikud eeskirjad kõnealuse programmi läbiviimiseks on sätestatud määruses (EMÜ) nr 3600/92.
(2) Komisjoni 27. aprilli 1994. aasta määruses (EÜ) nr 933/94, millega sätestatakse taimekaitsevahendite toimeained ja määratakse referentliikmesriigid komisjoni määruse (EMÜ) nr 3600/92 rakendamiseks, [5] viimati muudetud määrusega (EÜ) nr 2230/95, [6] määratakse kindlaks toimeained, mida tuleks määruse (EMÜ) nr 3600/92 raames hinnata, samuti määratakse iga aine hindamise jaoks referentliikmesriik ning iga toimeaine tootjad, kes on esitanud teate õigel ajal.
(3) Paratioon-metüül on üks määruses (EÜ) nr 933/94 kindlaksmääratud 89 toimeainest.
(4) 5. aprillil 2001 esitas Itaalia määratud referentliikmesriigina määruse (EMÜ) nr 3600/92 artikli 7 lõike 1 punkti c alusel komisjonile kõnealuse määruse artikli 6 lõike 1 kohaselt teavitajate esitatud teabe hindamisaruande.
(5) Pärast referentliikmesriigi aruande saamist konsulteeris komisjon vastavalt määruse (EMÜ) nr 3600/92 artikli 7 lõikele 3 liikmesriikide ekspertide ja ka peamise teavitajaga.
(6) Liikmesriigid ja komisjon on Itaalia hindamisaruande alalises toiduahela ja loomatervishoiu komitees läbi vaadanud. Kõnealune läbivaatamine lõpetati 18. oktoobril 2002 ning vormistati vastavalt määruse (EMÜ) nr 3600/92 artikli 7 lõikele 6 komisjoni aruandena paratioon-metüüli kohta.
(7) Esitatud teabe põhjal tehtud hinnangud ei ole näidanud, et paratioon-metüüli sisaldavad taimekaitsevahendid vastavad eeldatavalt kavandatud kasutustingimustes üldiselt direktiivi 91/414/EMÜ artikli 5 lõike 1 punktides a ja b sätestatud nõuetele.
(8) Seepärast ei tuleks paratioon-metüüli kanda direktiivi 91/414/EMÜ I lisasse.
(9) Tuleks võtta meetmed tagamaks, et paratioon-metüüli sisaldavate taimekaitsevahendite olemasolevad load tühistatakse teatava ajavahemiku jooksul ja et neid ei pikendata ning et selliste toodete jaoks uusi lubasid ei anta.
(10) Ajapikendus, mille liikmesriigid võimaldavad direktiivi 91/414/EMÜ artikli 4 lõike 6 kohaselt paratioon-metüüli sisaldavate taimekaitsevahendite olemasolevate varude realiseerimiseks, ladustamiseks, turuleviimiseks ja kasutamiseks, ei tohiks olla pikem kui 12 kuud, et võimaldada kasutada olemasolevaid varusid hiljemalt ühe kasvuperioodi jooksul.
(11) Käesolev otsus ei piira komisjoni poolt hiljem kõnealuse toimeaine suhtes nõukogu 21. detsembri 1978. aasta direktiivi 79/117/EMÜ (millega keelatakse teatavaid toimeaineid sisaldavate taimekaitsevahendite turuleviimine ja kasutamine, [7] viimati muudetud Austria, Soome ja Rootsi ühinemisaktiga) raames võetavaid võimalikke meetmeid.
(12) Käesoleva otsusega ettenähtud meetmed on kooskõlas alalise toiduahela ja loomatervishoiu komitee arvamusega,
ON VASTU VÕTNUD KÄESOLEVA OTSUSE:
Artikkel 1
Paratioon-metüüli ei kanta toimeainena direktiivi 91/414/EMÜ I lisasse.
Artikkel 2
Liikmesriigid tagavad, et:
a) paratioon-metüüli sisaldavate taimekaitsevahendite load tunnistatakse kehtetuks kuue kuu jooksul alates käesoleva otsuse vastuvõtmise kuupäevast;
b) alates käesoleva otsuse vastuvõtmise kuupäevast ei anta paratioon-metüüli sisaldavate taimekaitsevahendite jaoks lubasid ja neid ei pikendata direktiivi 91/414/EMÜ artikli 8 lõikega 2 ettenähtud erandi alusel.
Artikkel 3
Ajapikendus, mida liikmesriigid võimaldavad vastavalt direktiivi 91/414/EMÜ artikli 4 lõikele 6, peab olema võimalikult lühike ja ei tohi kesta kauem kui 18 kuud alates käesoleva otsuse vastuvõtmise kuupäevast.
Artikkel 4
Käesolev otsus on adresseeritud liikmesriikidele.
Brüssel, 10. märts 2003

Labels: 0
3
20
6